Executare silită cu muşcături. Un om de afaceri susţine că a fost muşcat de un funcţionar public. El spune că în timpul predării unui imobil executat silit a solicitat inspectorilor fiscali să semneze şi ei toate actele întocmite. Asta l-ar fi enervat teribil pe şeful inspectorilor, care a vrut să-i smulgă actele din mână omului de afaceri. Pentru că nu a reuşit, angajatul statului l-a muşcat de antebraţ.

Şerban Bică a primit, vinerea trecută, vizita inspectorilor de la Direcţia Finanţelor Publice Dolj pentru a semna actele de predare pentru o clădire pe care a deţinut-o în centrul Craiovei. Imobilul făcea obiectul unei executări silite. Omul cunoştea situaţia şi spune că nu avea nicio obiecţie asupra acestei proceduri. Singurul lucru pe care l-a solicitat la final a fost ca inspectorii să semneze toate filele procesului verbal, aşa cum făcuse şi el. Cererea a fost urmată de o reacţie neobişnuită a şefului Serviciului Executări Silite care îi însoţea pe cei doi inspectori.

„Acest şef serviciu Cojoacă a devenit foarte agitat şi a încercat să-mi smulgă hârtiile din mână şi cu un gest inexplicabil pentru mine m-a muşcat pur şi simplu de mână”, a spus Şerban Bică, om de afaceri.

Omul de afaceri a rămas stupefiat de cele întâmplate şi nu a apucat să ceară nicio explicaţie, deoarece lucrătorii de la Financiar au părăsit în grabă imobilul. Şerban Bică s-a dus imediat la spital.

Şeful Serviciului Executări Silite a spus că nu comentează cele întâmplate.

„Nu am nimic de comentat. Dacă o luăm pe fel de fel de chestii din ăstea....n-am ce să comentez la ce spune domnul Bică. Are alte probleme. Nu am nimic de comentat referitor la ce spune domnul Bică. Să încheiem că am şi alte probleme”, punctul de vedere al şeful Serviciului Executare Silită AJFP Dolj.

Şerban Bică a depus oficial o plângere la Administraţia Judeţeană a Finanţelor Publice Dolj.

Omul de afaceri din Craiova solicită să fie luate urgent măsuri împotriva Şefului Serviciului Executare Silită.